dragetæpper
Dragetæpper, knyttede tæpper fra Kaukasusområdet, i hvis mønstre der optræder stiliserede drager og andre fabeldyr. Dragetæpperne fra 1500- og 1600-t. er de ældste kendte kaukasiske tæpper, og de er ofte blevet tilskrevet armenske tæppekunstnere. Mange af dem er meget lange, farveholdningen er ofte særdeles livlig, og det detaljerede mønster omfatter foruden palmetter og rosetter mere eller mindre stiliserede dyrefigurer, bl.a. løver, hjorte og harer, samt fabeldyr som drager og fønikser fra den kinesiske symbolverden. Et af de mest berømte dragetæpper, næsten 7 m langt og udført ca. 1500 (delvis ødelagt 1945), findes på Islamisches Museum i Berlin.